32003R2246
L 333/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2246/2003 НА КОМИСИЯТА
от 19 декември 2003 година
относно специалните условия за предоставяне на помощи за частно складиране на свинско месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2759/75 на Съвета от 29 октомври 1975 г. относно общата организация на пазара на свинско месо (1), и по-специално член 4, параграф 6 и член 5, параграф 4 от него,
като има предвид, че:
(1)
В сектора на свинското месо може да се приемат интервенционни мерки, когато средната цена на свинско трупно месо на представителните пазари на Общността е на ниво под 103 % от базисната цена и е с тенденция да се задържи под това ниво.
(2)
Пазарните цени са паднали под цитираното ниво и, вследствие на сезонното и периодично развитие, тази обстановка има тенденция да се задържи.
(3)
Необходимо е да се приемат интервенционни мерки. Тези мерки могат да се ограничат до предоставянето на помощ за частно складиране съгласно Регламент (ЕИО) № 3444/90 на Комисията от 27 ноември 1990 г. относно определяне на подробни правила за предоставяне на помощи за частно складиране на свинско месо (2).
(4)
Съгласно член 3 от Регламент (ЕИО) № 2763/75 на Съвета от 29 октомври 1975 г. за определяне на общите правила относно предоставяне на помощ за частно складиране на свинско месо (3) Комисията може да вземе решение за намаляване или удължаване на периода на складиране. Също така следва да се определи размерът на помощта за определен период на складиране, размерите на сумите, които трябва да се начислят или удържат, в случай че Комисията вземе такова решение.
(5)
С цел да се улеснят административните и контролни задачи, произтичащи от сключването на договори, следва да се определят минимални количества.
(6)
Гаранцията следва да се определи в размер, който е достатъчен, за да обезпечи, че складиращите изпълняват договорните условия.
(7)
Мерките, предвидени с настоящия регламент, са в съответствие със становището на Управителния комитет по свинското месо,
ПРИЕ НАСТОЯЩИЯ РЕГЛАМЕНТ:
Член 1
1. От 22 декември 2003 г. заявленията за предоставяне на помощ за частно складиране могат да се депозират в съответствие с разпоредбите на Регламент (ЕИО № 3444/90. Списъкът на продуктите, които могат да се ползват от такава помощ и съответният ѝ размер са определени в приложението към настоящия регламент.
2. Ако периодът на складиране бъде удължен или съкратен от Комисията, размерът на помощите съответно се адаптира. Месечните и дневните размери на начисленията или удръжките са определени в колони 6 и 7 от приложението.
Член 2
Минималните количества по договор и по продукти са следните:
a)
10 тона за обезкостените продукти;
б)
15 тона за останалите продукти.
Член 3
Гаранцията възлиза на 20 % от размера на помощта, определен в приложението.
Член 4
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряковъв всички държави-членки.
Съставено в Брюксел на 19 декември 2003 година.